Շենքի յուրաքանչյուր մանրամասնություն Վանուհուն ծանոթ էր նախագծային թղթերից, որոնք հայրը տարիներ շարունակ քննարկում, մշակում էր հեղինակի հետ: Կարծես թե Թովուզ գյուղից էր այդ մարդը, այնքան էր իրենց տուն եկել-գնացել` գրեթե ընտանիքի անդամ էր դարձել: Արտավազդ Տիգրանյանը նրա հետ նախագիծն էր կյանքի կոչում` երևանյան ծանոթներին հանգստից զրկելով, հետն էլ Շամշադինի անկյուններն ընկած` կավե ու մետաղե հին իրեր ժողովում: Այդ հողոտ սափորներն ու պնակները, արձանիկներն ու գյուղատնտեսական գործիքները, կենցաղային պարագաները խոզանակով զգուշորեն մաքրում էր, շարում հյուրասենյակի սեղաններին ու պահարններին: